पीले चावल देकर अन्नदान के लिए कर रहे प्रेरित
भास्कर संवाददाता | नसरुल्लागंज
प्रदेश सरकार ने नर्मदा संरक्षण व जल प्रदूषण को रोकने के उद्देश्य से 11 दिसंबर नर्मदा सेवा यात्रा शुरू की थी। यात्रा 19 मार्च को क्षेत्र के नर्मदा तटीय तट छीपानेर में प्रवेश करेगी। इसमें बड़ी संख्या में पदयात्री, श्रद्धालु, साधु- संतों, शिक्षा विदों, पर्यावरण विदों सहित सरकार के काबिना मंत्री शामिल होंगे। यात्रा से पूर्व सफल क्रियान्वयन के लिए जनप्रतिनिधियों और अधिकारी व्यापक स्तर पर तैयारियों में जुटे हैं।
वन विकास निगम अध्यक्ष गुरुप्रसाद शर्मा ने जानकारी देते हुए बताया कि यात्रा 19 मार्च को छीपानेर पहुंचेगी। यहां से शाम 4 बजे यात्रा प्रारंभ होगी जो 20 मार्च को चौरसाखेड़ी, सातदेव, टिगाली, सीलकंठ होती हुई मंडी गांव पहुंचेगी। यहां रात्रि विश्राम किया जाएगा। 21 मार्च को सुबह छिदगांव कांछी से नीलकंठ पहुंचेगी। इसमें बड़ी संख्या में श्रद्धालु शामिल हो, इसके लिए भाजपा जनप्रतिनिधि, पदाधिकारी, पालक संयोजक सहित अधिकारियों की टीम गांव-गांव पहुंचकर ग्रामीणों के साथ बैठक लेकर इसमें शामिल होने के लिए पीले चावल देकर आमंत्रित कर रहे हैं। 1 मार्च से यात्रा के लिए युद्धस्तर पर तैयारियां शुरू हो चुकी हैं। यात्रा में शामिल होने वाले पदयात्रियों के लिए भोजन व्यवस्था के लिए ग्रामीणों का दल बनाकर अन्नदान लिया जा रहा है।
नर्मदा सेवा यात्रा में शामिल होने के लिए दिए पीले चावल
बुधवार को क्षेत्र के गांव गोरखपुर, बड़नगर, बगवाड़ा, धौलपुर में भाजपा मंडल अध्यक्ष लखन यादव, महामंत्री चंद्रकांत खंडेलवाल, नप उपाध्यक्ष राजेश पंवार, भाजयुमो नगराध्यक्ष आशीष शर्मा ने बैठक आहूत कर ग्रामीणों को इसमें शामिल होेने के लिए पीले चावल भी दिए। साथ ही अन्नदान के लिए गांव में ग्रामीणों की टीम बनाई गई। बैठक में नोडल अधिकारी एसएडीओ रामानंद माहेश्वरी सहित बड़ी संख्या में ग्रामीण मौजूद थे।
नर्मदा सेवा यात्रा
hin_Deva mar_Deva hin_Deva hin_Deva hin_Deva awa_Deva hin_Deva